b'\n_START_ARTICLE_\nYan Stastny\n_START_SECTION_\nKlubov\xc3\xbd hokej\n_START_PARAGRAPH_\nS hokejom za\xc4\x8d\xc3\xadnal v mieste svojho bydliska St. Louis. Hral za ml\xc3\xa1de\xc5\xben\xc3\xadcke kluby a univerzitn\xc3\xa9 mu\xc5\xbestvo University of Notre Dame du Lac. V sez\xc3\xb3nach 2003/04 a 2004/05 hr\xc3\xa1val v nemeckej DEL za N\xc3\xbcrnberg Ice Tigers, v\xc4\x8faka slovensk\xc3\xa9mu pasu bol vo svojej druhej sez\xc3\xb3ne bran\xc3\xbd ako hr\xc3\xa1\xc4\x8d z E\xc3\x9a a nezap\xc4\xba\xc5\x88al kv\xc3\xb3tu cudzincov. Pred ro\xc4\x8dn\xc3\xadkom 2005/06 sa stal hr\xc3\xa1\xc4\x8dom klubu NHL Edmonton Oilers, odohral v \xc5\x88om v\xc5\xa1ak len tri z\xc3\xa1pasy. V priebehu sez\xc3\xb3ny bol vymenen\xc3\xbd do Bostonu Bruins spolu s Martym Reasonerom za Sergeja Samsonova, Boston navy\xc5\xa1e z\xc3\xadskal pr\xc3\xa1vo v\xc3\xbdberu v 2. kole draftu. V tomto klube strelil svoj prv\xc3\xbd g\xc3\xb3l v NHL. V polovici nasleduj\xc3\xbacej sez\xc3\xb3ny bol vymenen\xc3\xbd do St. Louis Blues, v\xc3\xbdmenou za 5. vo\xc4\xbebu v drafte. V klube, kde ukon\xc4\x8dil kari\xc3\xa9ru jeho otec sa v\xc5\xa1ak nepresadil, ke\xc4\x8f v 50 z\xc3\xa1pasoch zaznamenal len 10 bodov._NEWLINE_Ro\xc4\x8dn\xc3\xadk 2010/11 odohral v KHL v klube CSKA Moskva. Od \xc4\x8fal\xc5\xa1ej sez\xc3\xb3ny op\xc3\xa4\xc5\xa5 hr\xc3\xa1 za N\xc3\xbcrnberg Ice Tigers.\n_START_SECTION_\nReprezent\xc3\xa1cia\n_START_PARAGRAPH_\nReprezentoval USA na MS 2005, rodina \xc5\xa0\xc5\xa5astn\xc3\xbdch sa tak stala prvou hokejovou rodinou, ktor\xc3\xa1 reprezentovala \xc5\xa1tyri krajiny (jeho otec reprezentoval \xc4\x8cesko-Slovensko, Kanadu a Slovensko). Na tomto \xc5\xa1ampion\xc3\xa1te strelil dva g\xc3\xb3ly v oslaben\xc3\xad. Tr\xc3\xa9ner Mike Eaves ho nominoval aj na MS 2006 v loty\xc5\xa1skej Rige, kde zaznamenal jeden g\xc3\xb3l. Z\xc3\xba\xc4\x8dastnil sa tie\xc5\xbe MS 2011 na Slovensku. USA prehralo s \xc4\x8ceskom vo \xc5\xa1tvr\xc5\xa5fin\xc3\xa1le a obsadilo 8. miesto. Stastny na podujat\xc3\xad dosiahol g\xc3\xb3l a asistenciu. Uviedol, \xc5\xbee hra\xc5\xa5 vo vlasti jeho rodi\xc4\x8dov bolo pre neho nie\xc4\x8do \xc5\xa1peci\xc3\xa1lne a c\xc3\xadtil sa ako doma.'